2019 bliver et år at huske for Mads Pedersen og dansk cykelsport. Pedersen tog som den første danske herrerytter en sejr ved elite-VM på landevejen. Han vandt over de andre fem nominerede i et stærkt felt, som markerer et godt år for Danmark.

Titlen som Årets Cykelrytter kom utvivlsomt i stand gennem den sejr, som han tog ved VM i Yorkshire, hvor han slog Matteo Trentin i en nervepirrende afslutning. Dertil vandt han desuden en sejr ved GP d’Isbergues en uge forinden VM.

Øredøvende jubel i hallen

Mads Pedersen blev hyldet ved Grand Prix Odense, hvor Feltet.dks udsendte melder om øredøvende jubel, da Pedersen skulle hyldes i hallen.

”Det er helt utroligt, så mange der har set løbet og vist opbakning. Det har overrasket mig, hvor stor cykelsporten er i Danmark, og det har været fantastisk at opleve den store støtte,” siger Mads Pedersen i en pressemeddelelse.

Fra DCUs formand Henrik Jess Jensen lyder der ligeledes store roser til den danske verdensmester, som er blevet et forbillede for hele Danmark og ikke mindst dansk cykelsport.

”Mads’ resultat har givet genlyd i hele den internationale cykelverden og taler for sig selv. Han er en fantastisk cykelrytter og som person en helt utrolig ambassadør for alle de positive værdier, vi gerne vil repræsentere i Danmarks Cykle Union,” siger Henrik Jess Jensen.

Svært valg i et stærkt felt

De andre nominerede tæller Jakob Fuglsang, Kasper Asgreen, duoen Lasse Norman og Michael Mørkøv, duoen Amalie Dideriksen og Julie Leth og herrernes 4000 meter hold.

At valget faldt på Mads Pedersen gjorde også, at nogle andre kandidater måtte udelades. Her fortæller DCUs elitechef Morten Bennekou, at en rytter som Jakob Fuglsang eksempelvis havde én af de bedste danske cykelsæsoner nogensinde.

”Fuglsang slutter som treer på verdensranglisten og har haft den nok mest komplette sæson i dansk cykelsport nogensinde med en håndfuld sejre, der i et normalt år hver især ville have været nok til at blive årets rytter, men regnbuetrikoten er mytisk, og i cykelsporten kan det nærmest ikke blive større - det er en af de absolut største danske idrætspræstationer i historien,” siger Morten Bennekou.

Det er første gang, at Mads Pedersen vinder prisen som Årets Cykelrytter, som er blevet givet siden 1976, hvor prisen for første gang blev tildelt det hold, som vandt bronze på landevejen ved OL i Montreal.

Komitéen bag udvælgelsen af de seks nominerede bestod af Rikke Lønne, Mogens Jacobsen, Dennis Ritter, Morten Bennekou og Henrik Jess Jensen. Valget af vinderen findes ved afstemning blandt licensholderne i Danmark.

Tidligere vindere af Årets Cykelrytter siden 2000:

2018 Michael Valgren

2017 Jakob Fuglsang

2016 Amalie Dideriksen

2015 Mads Würtz Schmidt

2014 Michael Valgren

2013 Amalie Dideriksen

2012 Lasse Norman

2011 Lars Bak

2010 Matti Breschel

2009 4000 meter holdet (Alex Rasmussen, Michael Færk Christensen, Jens-Erik Madsen, Michael Mørkøv og Casper Jørgensen)

2008 4000 meter holdet (Alex Rasmussen, Michael Færk Christensen, Jens-Erik Madsen, Michael Mørkøv og Casper Jørgensen)

2007 Jakob Fuglsang

2006 Linda Villumsen

2005 Michael Rasmussen

2004 Mads Christensen

2003 Michael Rasmussen

2002 Jakob Storm Piil

2001 Claus Michael Møller

2000 Frank Høj